# Baudouin IV

### Wikipedia

Baudouin IV (tai Baldwin IV) Spitaalinen (1161–1185) lienee ollut kaikkein traagisin Jerusalemin kuningaskunnan kuninkaista. Hän hallitsi vuosina 1174–1185.

Baudouin vietti lapsuutensa isänsä, kuningas Amalric I:n ja tämän puolison Marian hovissa Jerusalemissa. Biologiseen äitiinsä Agnes de Courtenayhin hänellä oli vain vähän kontakteja. Opettajana nuorella pojalla oli historioitsija Guillaume de Tyre, joka diagnosoi pojan sairastavan lepraa – Baudouin ei tuntenut fyysistä kipua lainkaan. Baudouin IV nousi kuninkaaksi 13-vuotiaana isänsä Amalric I:n jälkeen vuonna 1174. Nuoren kuninkaan ei odotettu elävän vanhaksi, ja hänen nuoruusvuosinaan hänen sijaishallitsijoinaan toimivat ensin Miles de Plancy (k. 1174) ja myöhemmin Raymond, Tripolin kreivi. Kuninkaan ei odotettu saavan perillistä, joten kuningassuvun toivo pantiin kuninkaan sisareen Sibyllaan. Sibylla meni naimisiin Guillaume de Montferrat'n (Guillaume de Longespee, William Longsword) kanssa. Tämän kanssa hän sai vuonna 1177 perillisen, tulevan hallitsijan Baudouin V:n. Kuningaskunnan viholliset odottivat fyysisesti sairaan kuninkaan olevan heikko myös hallitsijana, ja Saladin hyökkäsi häntä vastaan vuonna 1177.

Baudouin IV osoittautui kuitenkin hyvin tarmokkaaksi ja viisaaksi hallitsijaksi, ja hän otti Jerusalemin kuningaskunnan armeijan omaan komentoonsa. Hän kohtasi Saladinin joukot Montgisardin vuorella 25. marraskuuta 1177 yhdessä temppeliherrojen sotajoukon kanssa, ja taitavasti maastoa hyväksi käyttäen hän saavutti armeijallaan täydellisen voiton. Saladin lyötiin, ja hän suostui rauhaan.

Vuonna 1177 Baudouin IV myös salli äitipuolensa, leskikuningatar Marian naida Balian d'Ibelinin. Tämä osoittautui vaaralliseksi liitoksi, sillä Maria liittyi nyt vaikutusvaltaiseen Ibelinin sukuun, joka nyt yritti naittaa samana vuonna leskeksi jääneen Sibyllan ja prinsessa Isabellan jäsenilleen.

Kesällä 1180 kuninkaan vallanhimoinen äiti Agnes organisoi kuninkaan sisaren Sibyllan naimaan Guy de Lusignanin, konnetaabeli Amalric de Lusignanin veljen. Guy osoittautui kunnianhimoiseksi, mutta epäviisaaksi ja raukkamaiseksi öykkäriksi, joka väärinkäytti tukikohtaansa Kerakin linnassa Egyptin ja Syyrian välisten kauppakaravaanien ryöstelyyn. Saladinin kostettua Agnes nimitytti Guyn valtakunnan sijaishallitsijaksi. Kuningataräidin vaikutusvalta valtakunnan asioihin oli tällöin korkeimmillaan, ja hän myös järjesti avioliiton kahdeksanvuotiaan prinsessa Isabellan ja liittolaisensa Humphrey IV of Toronin välille, Marian ja Ibelinien vastapainoksi.

Vuonna 1183 Baudouin IV oli saanut tarpeekseen sekä Guysta että kreivi Reynald de Chatillonista ja näiden politiikasta, jonka Baudouin näki vievän kuningaskunnan kohti katastrofia. Guyn ottaessa osaa Humphreyn ja Isabellan häihin Kerakissa Saladin teki yllätyshyökkäyksen, ja alkoi piirittää Kerakia. Baudouin ratsasti Jerusalemin kuningaskunnan joukkojen kärjessä Kerakiin, ja ajoi Saladinin pois; Guyn kieltäydyttyä liittymästä joukkoihin Baudouin erotti hänet. Häväisty Guy vetäytyi Ascaloniin vieden prinsessa Sibyllan mukanaan. Baudouin ja Saladin solmivat rauhan. Kuninkaan äiti Agnes kuoli vuonna 1184, minkä jälkeen Baudouin hallitsi yksin.

Baudouin vietti viimeiset vuotensa yrittäen lujittaa valtakuntaansa sekä syventää rauhaa valtakunnan naapureiden kanssa. Hän oli uskonnollisesti suvaitsevainen ja hallitsijana viisas. Hänen terveytensä kuitenkin petti lopullisesti vuonna 1185, ja hän kuoli samana vuonna.

Baudouin IV:n jälkeen kuninkaaksi tuli hänen yhdeksänvuotias sisarenpoikansa Baudouin V, joka kuoli jo seuraavana vuonna, todennäköisesti isäpuolensa Guy de Lusignanin myrkyttämänä. Hänen jälkeensä kuninkaaksi tuli Guy de Lusignan, joka osoittautui typeräksi ja päättämättömäksi kuninkaaksi, ja joka johti Jerusalemin kuningaskunnan armeijan tuhoon Hattinin taistelussa vuonna 1187.

Haettu osoitteesta http://fi.wikipedia.org../../../b/a/u/Baudouin_IV_bbcf.html

Luokka: Hallitsijat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Español
- Français
- Italiano
- Nederlands
- 日本語
- Polski
- Português
- Русский
- 中文